

## FORRETNINGSORDEN FOR AFDELINGSMØDET

## XXX boligselskab

## Afdeling Xxxxxx

1. **Indledning**

Afdelingsmødets opgaver og beføjelser er fastsat i lovgivningen og i boligselskabets vedtægter. Denne forretningsorden supplerer boligselskabets vedtægter.

Forretningsordenen udformes og ændres af afdelingsmødet.

1. **Antal årlige møder mv.**

Der afholdes ét årligt afdelingsmøde (budgetmødet), hvor budgettet for kommende år bl.a. skal godkendes. Dette møde afholdes senest 3 måneder inden det nye regnskabsårs begyndelse.

I almindelighed er det afdelingsbestyrelsen, der godkender afdelingens årsregnskab, men afdelingsmødet kan beslutte, at man også vil have regnskabet forelagt til godkendelse. I så fald skal der også holdes et afdelingsmøde senest 5 måneder efter regnskabsårets afslutning (regnskabsmødet).

Hvis der afholdes 2 ordinære afdelingsmøder, beslutter afdelingsmødet, på hvilket af disse der skal gennemføres valg til afdelingsbestyrelsen og repræsentantskabet.

På dette møde (valgmødet) beslutter afdelingsmødet, om det selv eller afdelingsbestyrelsen vælger formand for afdelingsbestyrelsen, og om afdelingsmødet eller afdelingsbestyrelsen vælger repræsentanter til repræsentantskabet. På mødet bestemmes tillige antallet af medlemmer i afdelingsbestyrelsen, der skal være ulige og mindst 3.

Beslutninger om ovennævnte forhold er gældende, indtil de atter sættes på dagsordenen.

Afdelingsbestyrelsens beretning aflægges på regnskabsmødet, hvis der afholdes et sådant.

I den udstrækning det er administrativt muligt vil budgetmødet og det eventuelle regnskabsmøde blive gennemført i ét ordinært afdelingsmøde senest 5 måneder efter regnskabsårets afslutning. Det er dog vigtigt, at afdelingsmødet har forholdt sig til ovenstående forhold, hvis samtidig gennemførelse af møderne ikke kan lade sig gøre.

1. **Adgang og stemmeret**

Adgang til afdelingsmødet har afdelingens boliglejere og disses myndige husstandsmedlemmer.

Boligorganisationens bestyrelse og deres repræsentanter fra administrationen har også adgang, men uden stemmeret. Afdelingsmødet kan beslutte, at andre deltager i mødet, ligeledes uden stemmeret. Boligorganisationens bestyrelse kan også beslutte, at andre deltager i mødet med taleret og uden stemmeret.

1. **Valg af dirigent og stemmeudvalg**

Afdelingsmødet vælger en dirigent, der leder forhandlingerne og afstemningerne i overensstemmelse med dagsordenen og påser, at vedtægterne og denne forretningsorden overholdes.

Afdelingsmødet vælger et stemmeudvalg, der bistår dirigenten ved afstemninger. Antallet af stemmeudvalgsmedlemmer fastsættes af dirigenten.

1. **Referat af mødet**

Dirigenten sikrer sig, at der tages referat af mødet. Referatet skal indeholde de trufne beslutninger, resultatet af eventuelle afstemninger og et kort sammendrag af forhandlingerne. Referatet underskrives af dirigenten og formanden. Referatet gøres tilgængeligt for afdelingens lejere senest 4 uger efter mødets afholdelse, fx på afdelingens hjemmeside.

1. **Mødeledelse**

Dirigenten giver talere ordet i den rækkefølge, de har anmodet om det, men rækkefølgen kan dog fraviges, hvis dirigenten finder det hensigtsmæssigt ift. mødets forløb.

Dirigenten sikrer, at debatten på mødet holder sig til dagsordenens punkter. Når dirigenten har afsluttet debatten om et dagsordenspunkt, kan der ikke fremsættes bemærkninger eller forslag til punktet. Taletiden er ubegrænset, indtil dirigenten eller afdelingsmødet evt. fastsætter en begrænsning.

Dirigenten skal – uanset talerækken – give plads til spørgsmål vedrørende mødets forretningsorden og ledelse.

1. **Afdelingsmødets beslutninger**

Hvert tilstedeværende boliglejemål har to stemmer uanset antallet af fremmødte personer fra lejemålet.

Bortset fra valg og de spørgsmål, der i vedtægterne er fastlagt præcise stemmeandele for, afgør afdelingsmødet alle spørgsmål ved simpel stemmeflerhed (almindeligt flertal) blandt de afgivne stemmer. Ugyldige og blanke stemmer tæller ikke med i antallet af afgivne stemmer.

Der kan ikke stemmes ved fuldmagt, medmindre dette fremgår direkte af vedtægterne.

Afstemninger sker ved håndsoprækning medmindre dirigenten eller mødets flertal bestemmer, at der skal gennemføres skriftlig afstemning.

Hvis der er fremsat ændringsforslag, så stemmes der først om dette og derefter om hovedforslaget med de ændringer, der evt. følger af ændringsforslaget.

1. **Valg**

Ved valg foretages altid skriftlig afstemning, medmindre der kun er opstillet kandidater svarende til det antal poster, som skal besættes. I så fald anses de/den opstillede for at være valgt uden afstemning.

Hvis der foreslås 2 kandidater til én post, vælges den, der ved skriftlig afstemning opnår flere end halvdelen af de afgivne gyldige stemmer. Hvis begge kandidater opnår lige mange stemmer, foretages omvalg. Er der herefter fortsat stemmelighed, foretages lodtrækning.

Hvis der foreslås flere end 2 kandidater til én post, og ingen kandidater ved første skriftlige afstemning opnår flere end halvdelen af de afgivne stemmer, foretages ny skriftlig afstemning mellem de 2 kandidater, der ved første afstemning opnåede flest stemmer. Er der herefter stemmelighed, foretages lodtrækning.

Ved valg af afdelingsbestyrelsesmedlemmer og –suppleanter mv. gælder, at der stemmes på det antal kandidater, der skal vælges. Kandidaterne opnår valg i den rækkefølge deres stemmetal angiver. Ved stemmelighed afgøres rækkefølgen ved lodtrækning. Stemmesedlen er ugyldig, hvis der stemmes på flere eller færre kandidater end der skal vælges, hvis der stemmes flere gange på samme kandidat eller på personer, der ikke er bragt i forslag.

Afdelingsmødet vælger suppleanter til afdelingsbestyrelsen. Ved valg af suppleanter skal der tages stilling til suppleanternes indbyrdes orden. Ved særskilt valg afgøres rækkefølgen af de opnåede stemmetal. I andre tilfælde afgøres rækkefølgen ved lodtrækning. Der er ingen øvre grænse for antallet af suppleanter, men i almindelighed er 2-3 suppleanter tilstrækkeligt og hensigtsmæssigt. En suppleant indtræder i afdelingsbestyrelsen ved et bestyrelsesmedlems udtræden eller længerevarende forfald.

Denne forretningsorden er vedtaget af afdelingsmødet den xx. xx 20xx

Forretningsordenen gælder kun for det møde, hvor den er godkendt. Godkendelse af forretningsorden skal derfor sættes på dagsordenen til hvert afdelingsmøde, og forslaget til forretningsorden skal udsendes til beboerne senest 1 uge inden mødet.

 Dirigenten Formanden